Pisztolyt és hüllõt csempészett
Fegyvert és teknõst próbált áthozni a határon egy svéd nõ. A mikrobuszban három utast, három dobermant, három teknõst, két pisztolyt és 77 töltényt találtak a vámosok.
A röszkei határállomáson csütörtök este bukott le a társaság.
– A 46 éves svéd nõ autójában három utas ült. A röszkei határátkelõhöz érve nem jelentettek be vámköteles árut – tájékoztatott Bácsi Attila, a Vám-és Pénzügyõrség Dél-alföldi Regionális Parancsnokságának sajtófelelõse. A mindenre kiterjedõ vizsgálathoz elõször a csomagtérben szállított három kutyát kellett kitessékelniük a vámtiszteknek. A pótkeréknek kialakított gyári üregben két Zastava pisztolyt, 77 darab éles lõszert, továbbá két élõ ékszer- és egy élõ görög teknõst találtak. Az elkövetõt és a fegyvereket a rendõrség, a védett teknõsöket a Kiskunsági Nemzeti Park szakembere helyezte biztonságba. Az ügyben rendõrségi eljárás indult.